b'\n_START_ARTICLE_\nIwama Ryu\n_START_PARAGRAPH_\nIwama Ryu var en aikido-organisation med overvejende europ\xc3\xa6isk medlemskab, der fokuserede p\xc3\xa5 den type aikido, som blev praktiseret af Morihiro Saito, der i 26 \xc3\xa5r studerede under aikidoens grundl\xc3\xa6gger, Morihei Ueshiba og af denne udpegedes til at overtage undervisningen i hans dojo i Iwama efter ham._NEWLINE_Iwama Ryu blev dannet, da den svensk-bosatte japanske aikido-l\xc3\xa6rer, Takeji Tomita, i firserne br\xc3\xb8d med Morihiro Saito, der siden Ueshibas d\xc3\xb8d havde v\xc3\xa6ret hans sensei, i hvilken forbindelse mange af hans elever valgte at forblive associerede med Saito og dannede Iwama Ryu som selvst\xc3\xa6ndig organisation. Iwama Ryu eksisterede l\xc3\xa6nge sidenl\xc3\xb8bende med, men ikke formelt uden for, den prim\xc3\xa6re aikido-organisation, Aikikai. Efter Morihiro Saitos d\xc3\xb8d i 2002 kom det til et brud mellem hans s\xc3\xb8n, Hitohiro Saito og Aikikai, i hvilken forbindelse nogle klubber inden for Iwama Ryu valgte at indg\xc3\xa5 i dennes nydannede organisation, Iwama Shin Shin Aiki Shurenkai, medens andre associerede sig n\xc3\xa6rmere med Aikikai. Nogle af de h\xc3\xb8jst graduerede undervisere inden for iwama-aikido er den svenske Ulf Even\xc3\xa5s og den italienske Paolo Corallini, der nu begge praktiserer iwama-aikido under Aikikai._NEWLINE_Iwama-aikido eller Iwama-stil kaldes den version af aikido som f\xc3\xb8res tilbage til Morihiro Saito og dennes elever. Iwama-aikido praktiseres b\xc3\xa5de inden for det st\xc3\xb8rste aikidoforbund, Aikikai, og i separate organisationer som Iwama Shin Shin Aiki Shurenkai. Iwama-aikido kendetegnes bl.a. ved at fokusere p\xc3\xa5 studiet af traditionelle japanske v\xc3\xa5ben som middel til at forst\xc3\xa5 "tomh\xc3\xa6ndet" aikido.'